Papersnake/gushiwen huggingface dataset:
和叔夏十绝一宿云峰寺二到韩公庄三饭草衣岩
胡寅（宋代）

前僧已著草茅培，后死犹来瘗骨灰。
一醉剧谈非为尔，自浇胸次有崔巍。
送允从上人还庐山
梅尧臣（宋代）

山高云在下，诸壑藏半空。
千重万重翠，正望落日中。
不知野僧万，石径寒易通。
松间无人扫，陨叶如断鬉。
独行逢暮寒，衣裂溪上风。
苍玉亭
陈轩（宋代）

我爱汀州好，山川秀所钟。阁前横潏水，亭畔列奇松。
句
释惠崇（宋代）

林断城隍出，江分岛屿回。
送岑金纪游琼海
薛始亨（明代）

朱厓云际即天池，词客南浮岁晏时。万斛海舟轻一叶，五山猺洞接诸夷。

珠胎入夜生明月，鹏化先秋起飓飔。吾道不行身欲老，乘桴空与此心期。
清平乐 雨后坐月
陆韵梅（清代）

湿云低扑。凉意含疏竹。闲倚红阑干几曲。一点流萤闪绿。

小窗月上迟迟。送来花影参差。爱把湘帘半下，秋痕筛满罗衣。
相见欢 柬雯卿妹
汪淑娟（清代）

这番上了香车。抵天涯。侍奉北堂欢笑、要君家。

从别后。肥与瘦。不多差。只是评花妆阁、又闲些。
红林檎近
杨泽民（宋代）

轻有鹅毛体，白如龙脑香。琼笋缀飞桷，冰壶鉴方塘。浑如瑶台缀苑，更无茅舍蓬窗。画阁自有梅装。贪耍罢弹簧。

鼓舞沽酒市，蓑笠钓鱼乡。遐观自乐，吾心何必濠梁。待乔木都冻，千山尽老，更烦玉指劝羽觞。
癸卯十月同林子宜拜扫先师乐轩墓因和南谷寺
刘翼（宋代）

秋风飒飒已华颠，男女犹赊嫁娶钱。
问道西轩空有梦，繙经南谷恐无缘。
登坟荐酒徒为尔，对佛拈花亦偶然。
回首白云无叫处，青山长在泪痕边。
更漏子·夜初长
冯延巳（五代）

夜初长，人近别，
梦断一窗残月。
鹦鹉睡，蟪蛄鸣，
西风寒未成。
红蜡烛，半棋局，
床上画屏山绿。
搴绣幌，倚瑶琴，
前欢泪满襟。
出郊劝农饭蔬于法石僧舍时方闵雨有无麦之忧因成八绝 其五
王十朋（宋代）

无术能销旱魃灾，吁嗟求雨只空回。鲰生岂是为霖手，明日真人出洞来。
赋天窗
尹廷高（元代）

玉片鳞鳞月一方，能于暗室泄天光。有时急雨敲诗梦，尚带波涛海气香。
题李钦之承事宅
李之仪（宋代）

松竹庞公宅，丘坟倚相家。和声敦雁序，秀色茂兰芽。

鲁秉方如昔，淮流讵可涯。踌躇不欲去，寒日任西斜。
念奴娇（七夕，是年七月九日方立秋）
京镗（宋代）

扪参历井，恰匆匆三见，西州七夕。怪得骄阳回避晚，犹去新秋两日。天上良宵，人间佳节，初不分今昔。夜来急雨，洗成风露清绝。

因为万里飘零，君平何在，谁识乘槎客。插竹剖瓜休妄想，巧处那容人乞。院宇初凉，楼台不夜，漫说经年隔。引杯长啸，醉看天地空阔。
宿岐州北郭严给事别业
岑参（唐代）

郭外山色暝，主人林馆秋。疏钟入卧内，片月到床头。

遥夜惜已半，清言殊未休。君虽在青琐，心不忘沧洲。
记梦二首 其二
陆游（宋代）

老来百事不关身，北陌东阡一幅巾。忽梦行军太行路，不惟无想亦无因。
留别仲咸
王禹偁（宋代）

世网婴缠不自由，可怜匏系又萍流。
忽从清洛南边郡，移向黄河北岸州。
命薄我甘闲副使，道孤君是假诸侯。
解梁去此无多地，时寄新诗慰客愁。
重送戚不磷游登封
范汭（明代）

入门复出门，平畴绿如砥。
春风吹柳花，随君日千里。
望望缑山云，心轻别妻子。
雨中杂兴 其四
韩淲（宋代）

客来难共语，客去宁自孤。未能高远引，非斯其谁徒。

寥寥同心人，一逝不可呼。渊明醉即眠，所以爱吾庐。
游净居寺
向敏中（宋代）

四面烟岚合，吟魂到便清。
乱山供远翠，幽竹送寒声。
磬韵听时歇，云根望处生。
尘机闲摆落，潜得笑浮荣。
登雄州南门偶书呈知府张皇城
陈襄（宋代）

城如银瓮万兵环，怅望孤城野蓼间。
池面绿阴通易水，楼头青霭见狼山。
渔舟掩映江南浦，使驿差池古北关。
雅爱六韬名将在，塞垣无事虎貔间。
述怀 其一
明鼐（清代）

去年食不足，远投皇甫店。白沙蒙青泥，数数骡车陷。

大女警以啼，小女热而喘。我妇汗沾衣，暑炙桃花软。

路旁田舍翁，佣人正磨面。意气何扬扬，视侬不欲见。

念此摧肝肠，读书得贫贱。
归来
柴望（宋代）

归计年来付酒杯，任他猿鹤自相猜。
东家种竹西邻看，前日移花昨夜开。
钟送夕阳归草木，风吹凉月上楼台。
老来懒听他家曲，惟看柴门长绿苔。
季萧兄三贶诗且辱出示陵阳墨帖敢次韵一首为
赵蕃（宋代）

中朝当极治，人物近拜夔。
南渡更衰乱，诸贤困逸遗。
舍人名最早，白首但论思。
尚喜诗传派，于今学有涯。
居然老成独，异彼俗书姿。
明眼逢吾子，掀髯话昔时。
端能继芜累，所见匪狐疑。
愧我安能友，酬篇只韵随。
颂古九十八首 其二十一
释印肃（宋代）

本自一身光大，妄认虚空捏怪。智者无欠无馀，愚者轮劫还债。
传言玉女（上元）
赵善扛（宋代）

璧月珠星，辉映小桃秾李。化工容易，与人间富贵。东风巷陌，春容暖红温翠。人来人去，笑歌声里。油壁青骢，第一番共燕喜。举头天上，有如人意。歌传乐府，犹是升平风味。明朝须判，醉眠花底。
书景舒庵壁
释清顺（宋代）

大布君能衣，始知蚕口非。冢间容一榻，身外但三衣。

护戒避生草，净心观落晖。寂寥能自守，今世固应稀。
万玉亭
陈与义（宋代）

万玉中间作此亭，规模虽小意高深。
稚篁畏日生檐下，老树禁风长绿阴。
不道官中尽汤火，谁知闹里有山林。
公余独在斜阳外，百岁顽身万古心。
次韵赵州石桥
洪适（宋代）

访古汶河上，聊忘道路劳。仙踪尝策蹇，海怪或镌鳌。

济远徒杠小，凭虚乱石牢。何时冠盖集，一变犬羊臊。
送韩七十赴澶渊旧任所为士掾
晁说之（宋代）

不乐予何甚，非关未策勋。
秋灯逢积雨，客泪送离群。
身事千年鹤，心期万里云。
烦君经废庙，鸣咽当家文。
浣溪沙 夏日
善住（元代）

帘卷薰风夏日长。幽庭脉脉橘花香。闲看稚子引鸳鸯。四月雨花思御夹，三吴麦秀欲移秧。不知身在水云乡。
潮州会胡允承佥宪喜而有作兼柬丁师孟大参皆旧同寅
林廷选（明代）

川经脩阻陆崔嵬，诖误无端念已灰。秪为疾趋御史节，谁知良已故人杯。

登临韩庙求遗草，拜读苏碑扫积苔。醉话青山云水窟，谁闻海外更蓬莱。
刘知监端午前一日以诗送甜苦笋末章有谢绝香蒲与酒壶之句以五绝句送酒 其一
许及之（宋代）

感君亲与爱相兼，世味谙来已属厌。惠我西湖甜苦笋，为言无苦只知甜。
戏孙季蕃
刘克庄（宋代）

少日逢春一味痴，轻鞭小袖趁芳时。
常过茶邸租船出，或在禅林借枕欹。
名妓难呼多占定，好花易落况开迟。
身今惟悴投空谷，悔不当年秉烛嬉。
社集镜园泛舟观涨二首时米贵多盗 其一
邓云霄（明代）

扁舟载酒出江滨，日映红霞霁景新。共泛狂涛誇海若，谁怜涸辙济波臣？

忘机鸥鸟时呼侣，破浪鲸鲵不避人。欲坐莲花访蓬岛，扶桑东去是通津。
园丁报秀野对岸芙蓉盛开
张侃（宋代）

我家分占清溪曲，溪曲新添数椽屋。屋前花竹占清妍，更植芙蓉伴黄菊。

植时止是三寸栽，雨打雪埋地气回。深培浅壅那费力，想见锦绣沿溪开。

向来为渠转一语，欲绊秋光坚不住。于今秋光虽胜前，花开却恨隔江浦。

畦丁知我酷爱花，风吹芳讯到官衙。淡红深粉足娇态，高高下下依日斜。

人生行乐何须定，蹉见此花头次盛。蜂脾添蜜采偏多，蝶婢寻香屡来聘。

因报畦丁轻削根，趁时乱插不厌繁。今年开遍明年续，要使长蒙天地恩。

主人做官在虞水，亦有芙蓉满閒地。看花翻忆植花时，酌酒一杯谁寄似。
酬韦相公见寄
贯休（唐代）

盐梅金鼎美调和，诗寄空林问讯多。秦客弈棋抛已久，

楞严禅髓更无过。万般如幻希先觉，一丈临山且奈何。

空讽平津好珠玉，不知更得及门么。
亡友潘邠老有满城风雨近重阳之句今去重阳四日而风雨大作遂用邠老之句广为三绝句 其三
谢逸（宋代）

满城风雨近重阳，安得斯人共一觞。欲问小冯今健否，云中孤雁不成行。
雪晴可喜戏作四韵奉呈
陈公辅（宋代）

盈尺阶前瑞已多，晓来天色渐晴和。青阳一气应回暖，黄竹三章且罢歌。

小雨洗时岚滴翠，细风吹处沼生波。东郊便好寻芳去，桃李争妍映绮罗。
教子吟
邵雍（宋代）

为人能了自家身，千万人中有一人。
难用知如未知说，在乎行兴不行分。
该通始谓才中秀，杰出方名席上珍。
善恶一何相去远，也由资性出由勤。
庐陵刘氏以仲立於枕上和余韵夜半得诗句敲门
徐文卿（宋代）

夜半诗坛喜解围，楚天云淡玉绳低。
撞钟自得兴不浅，泣鬼初绳人未知。
踏月过桥惊鹤睡，犯霜对语伴鸟啼。
萧条此意欣重见，绝胜围红醉玉卮。
村舍
李龏（金朝）

渚烟深处白牛归，稚子焚枯饭客迟。风动叶声山犬吠，今朝出郭不相随。
均文屡约相过近得书辄迁延偶读予梅花诗次韵以趣北辕之约
赵鼎臣（宋代）

江南仲御才英发，身佩琼琚冠宝月。骅骝未肯就缰衔，乍蹋天街频齧掣。

忽然醉里谪三湘，顿觉新诗愈超绝。人疑夫子不堪忧，豪气壮心当少折。

不知世故转磨砻，凛凛太阿初不缺。归逢北客笑无言，但道湖南苦秋热。

许来过我已三书，欲对清樽话离别。可怜杨叶漫飞烟，坐叹榴花空点血。

平生一诺季将军，邂逅相逢应有说。颇闻列屋尽蛾眉，自教绕梁歌郢雪。

君能辄暇暂来无，莫待新声都按彻。
己亥夏同陈率庵夜泊蓉湖听雨二首 其一
安鉴培（清代）

旅行最怕雨连朝，羌乃舟居倍寂寥。彻夜琤琮眠不得，恼人真是可怜宵。
石盆种菖蒲甚茂忽开八九华或言此华寿祥也远因生日作颂亦为赋此
苏辙（宋代）

石盆攒石养菖蒲，沮洳沙泉韭叶铺。世说华开难值遇，天将寿叶报勤劬。

心中本有长生药，根底暗添无限须。更尔屈蟠增瘦硬，他年老病要相扶。
郴江百咏并序·绿净堂
阮阅（宋代）

绿如青草净如渊，远近山光上下天。
有客凭栏若相问，为言此处似蒸川。
讨金檄文
李璧（宋代）

天道好还，盖中国有必伸之理，人心助顺，虽匹夫无不报之仇。朕丕承万世之基，追述三朝之志。蠢兹逆虏，犹托要盟，朘生灵之资，奉溪壑之欲，此非出于得已，彼乃谓之当然。衣冠遗黎，虐视均于草芥;骨肉同姓，吞噬剧于豺狼。兼别境之侵陵，重连年之水旱，流移罔恤，盗贼恣行。

边陲第谨于周防，文牒屡形于恐胁。自处大国，如临小邦，迹其不恭，如务容忍。曾故态之弗改，谓皇朝之可欺，军入塞而公肆创残，使来庭而敢为桀鹜。洎行李之继遣，复慢词之见加，含垢纳污，在人情而已极。声罪致讨，属故运之将倾。兵出有名，师直为壮，况志士仁人挺身而竟节，而谋臣猛将投袂以立功。西北二百州之豪杰，怀旧而愿归;东南七十载之遗黎，久郁而思奋。闻鼓旗之电举，想怒气之飚驰。

噫！齐君复仇，上通九世，唐宗刷耻，卒报百王。矧乎家国之仇，接乎月日之近，夙宵是悼，涕泗无从。将勉辑于大勋，必允资于众力。言乎远，言乎迩，孰无中义之心?为人子，为人臣，当念愤。益砺执干之勇，式对在天之灵，庶几中黎旧业之再光，庸示永世宏纲之犹在。布告中外，明体至怀。
赠道光
晁说之（宋代）

老僧讲罢结茅庐，忆昔鸣琴着意余。
一曲风前三百遍，十年不作作如初。
江上秋夕
司马扎（唐代）

茂陵归路绝，谁念此淹留。
极目月沈浦，苦吟霜满舟。
孤猿啼后夜，久客病高秋。
欲寄乡关恨，寒江无北流。
元日偶成
赵抃（宋代）

人生七十古云稀，加我新年复过期。住在三衢山好处，望中还赋式微诗。
暮春闲居和荩卿侄
范汭（明代）

舍南舍北雨声催，款款闲鸥逐队来。欲买鱼虾唤江艇，楝花临水筚门开。
天平寺别山阴秦楷
朱朴（明代）

浙水东西路几重，白头乡曲此相逢。明朝两地看山梦，月落天平寺里钟。
和范迁善见寄三首
吴芾（宋代）

平生夸志气，妄意语功名。
自顾心无歉，谁知道不行。
霜蹄从暂蹶，嘉木会重荣。
愿守焚舟志，他年学孟明。
辞杨侍郎
杜荀鹤（唐代）

春在门阑秋未离，不因人荐只因诗。半年宾馆成前事，

一日侯门失旧知。霜岛树凋猿叫夜，湖田谷熟雁来时。

西风万里东归去，更把愁心说向谁。
和乐天秋题牡丹丛
元稹（唐代）

敝宅艳山卉，别来长叹息。吟君晚丛咏，似见摧颓色。

欲识别后容，勤过晚丛侧。
次韵述之谢寄兰
邹浩（宋代）

朅来幽韵与时分，雅称深沉扬子云。记取人间多恶草，一莸能败十年薰。
咏史上·董仲舒三首
陈普（宋代）

鹤发东宫体孝文，明堂服色谩云云。
力行到底终何似，不逮躬行万石君。
八月四日仁甫行
韩淲（宋代）

投老不堪别，莫云师友情。
当时建阳聚，何日上饶行。
旧事消除尽，新愁积渐生。
酒杯无浪与，醉醒是秋声。
次韵和松盦
祝廷华（清代）

花径小桥低，方塘柳色迷。恋香蝴蝶梦，穿树鹧鸪啼。

地僻无人导，君来憾我睽。敝园劳枉驾，佳什更留题。
渔家傲·冷叶啼螀声恻恻
方千里（宋代）

冷叶啼螀声恻恻。银床晓起清霜积。

魂断江南烟水国。书难得。想思此意无人识。

绿鬓金钗年少客。愁来懒傍菱花仄。

雾阁云窗闲枕席。情何适。杯盈珠泪还偷滴。
六丑·蔷薇谢后作
周邦彦（宋代）

正单衣试酒，怅客里、光阴虚掷。愿春暂留，春归如过翼。一去无迹。为问花何在，夜来风雨，葬楚宫倾国。钗钿堕处遗香泽。乱点桃蹊，轻翻柳陌。多情为谁追惜。但蜂媒蝶使，时叩窗隔。(花何在 一作：家何在)
东园岑寂。渐蒙笼暗碧。静绕珍丛底，成叹息。长条故惹行客。似牵衣待话，别情无极。残英小、强簪巾帻。终不似一朵，钗头颤袅，向人欹侧。漂流处、莫趁潮汐。恐断红、尚有相思字，何由见得。
先师翠虚泥丸真人赞
白玉蟾（宋代）

惠州是生缘，嘉州是得遇。
漳州走落水，潭州没去处。
海西庵东偏小院梁伯烈榜曰藏山伯烈二年不归矣
林旭（清代）

端坐能穷万物妍，江波日日看洄旋。信知丈室维摩诘，得傍瓜庐焦孝然。

贤守早亡唯远客，山僧深闭自安眠。枇杷千树真过我，来值繁霜十月天。
守官长道之岷南过马务寨示知寨石殿直
赵鼎（宋代）

夜关不锁戍无兵，负贩行歌乐太平。绿野牛羊新牧地，颓垣烟草古边城。

山川自昔留形势，基业今谁问战争。陇上少年多意气，弯弓徒自诧功名。
回至松江
汪莘（宋代）

欲向江南采白苹，杜鹃啼后已无春。
洞庭龙女云中降，手把双珠笑赠人。
春晚
李群玉（唐代）

思乡之客空凝嚬，天边欲尽未尽春。

独攀江树深不语，芳草落花愁杀人。
谢人惠诗
蔡沈（宋代）

岁事已无几，相过常少宾。
扣门来剥啄，握手见情亲。
月窟文章客，花岩老病身。
从兹襟义合，有约待新春。
代步
仇远（元代）

羸骖聊代步，按辔且徐行。
凹凸惊前路，驱驰羡后生。
晓回天尚闇，路滑雨初晴。
得似肩舆稳，归来醉不惊。
简沙弥
释居简（宋代）

借得山翁一字名，切须作福保长生。要知闽蜀同风句，为我提撕折脚铛。
赠李节妇
李谨思（宋代）

猝猝多羝屈，幽幽独雉经。
借渠施粉黛，聊与照丹青。
孤槥何年寄，重泉底处扃。
有人能缩地，不隔短长亭。
三月三日重游虎丘
郭麟孙（元代）

细雨霏霏不湿衣，山前山后乱莺飞。
过桥春色绯桃树，临水人家白板扉。
此地酒帘邀我醉，隔船箫鼓送人归。
清游恐尽今朝乐，回首阊门又夕晖。
次韵昌甫九日
韩淲（宋代）

薄寒中人秋气清，山能高绝水能平。独怜佳节迫吹帽，谁可东篱嗅落英。

尽道诗家有昌甫，每逢胜处说渊明。鬓毛垂领萧萧白，应任雨风阴复晴。
过草岭
柯培元（清代）

荒草没人作风浪，我御天风绝顶上。风吹飞瀑冲石过，雾漫前山殢云涨。

老猿攀枝窥行人，怪鸟啼烟弄新吭。千年老树无能名，十丈悬崖陡相向。

下瞰大海疑幽冥，仰视天光透微亮。安得化险为平夷，中外同歌王道荡。
送同年林多益丞宁海
陈傅良（宋代）

同里衣冠近阔疎，同年齿发多衰变。
美人宜在玉笋班，隐吏亦随花雨悬。
有杭一苇逢迎可，每食双鱼甘旨便。
顾瞻周道竟何如，善为身谋吾岂愿。
清庙笙镛济济陈，碧梧鸾鹄深深见。
由来盛事岁月晚，谁到修途肝胆健。
杨花吹水酒摇波，一请加餐再无倦。
钱塘雨泊
郭第（清代）

一片迎潮雨，钱塘泊岸逢。
烟明六和塔，云暗两高峰。
茶熟篷窗火，香残野寺钟。
湖头旧游路，湿翠想高松。
张龙学挽诗二首 其二
洪适（宋代）

中台双挈橐，重镇四分符。井地观佳政，林蛮铄异图。

犁添长乐犊，鞭截豫章蒲。处处甘棠泪，黄童白叟俱。
次韵金直卿夏夜
方回（元代）

楼高夜独吟，鉴古复寿今。
不竞当知命，无瑕在养心。
人声钟后绝，天影水中深。
风槛微凉处，时时一正襟。
满江红·天壤王郎
刘克庄（宋代）

天壤王郎，数人物、方今第一。谈笑里、风霆惊座，云烟生笔。落落元龙湖海气，琅琅董相天人策。问如何、十载尚青衫，诸缑客。

易爱底，些官职。难保底，些名节。拟闭门投辖，剧谈三日。畴昔评君天下宝，当为天下苍生惜。向临分、慷慨出商声，摧金石。
和韦苏州游灵岩山寺韵呈言上人
王之道（宋代）

我老懒成癖，贪引林泉幽。
谁令吴中来，两月乘江流。
阖门十日雨，不得历虎丘。
读子灵岩诗，还复令我愁。
想见韦左司，拥骑当年游。
山中雨新霁，绿树鸣莺稠。
乘兴自不恶，金风飒清秋。
癸酉冬赴部除夜宿信州客舍
方翥（宋代）

隔屋青灯一点明，卧听檐雨落三更。
无因作得还乡梦，门外儿童爆竹声。
西江月（赋木犀香数珠）
史达祖（宋代）

三十六宫月冷，百单八颗香悬。只宜结赠散花天。金粟分身显只。

指嫩香随甲影，颈寒秋入云边。未忘灵鹫旧因缘。赢得今生圆转。
忧居感怀
王以悟（明代）

我生今四旬，忽尔遘家变。风木悲萱堂，师忧龙蛇见。

生成二大恩，时思时哽咽。悠悠百年情，寂寂一深院。

聿从炞正行，更谁□相唁。岂无沈升子，再旬才一面。

亦有二三徒，经年五七遍。契阔何足怜，光阴鯈如箭。

虞舜号圣神，陶渔无遗善。商也依仲尼，出入尚交战。

所以君子交，三益常恋恋。僻佞与善柔，母曰身之便。
秋夜纪怀三首 其三
陆游（宋代）

北斗垂莽苍，明河浮太清。风林一叶下，露草百虫鸣。

病入新凉减，诗从半睡成。还思散关路，炬火驿前迎。
徐广文生朝
林光朝（宋代）

盘古一笑鸿濛开，神马负图从天来。八卦旋转六十四，黄钟是为元气胎。

雷斧未动百泉缩，江上早见春风回。况当九日得阳数，太白之精随斗魁。

徐卿有子何绝奇，熊罴惊梦初得之。珠庭犀角照宇宙，清飙忽忽生桂枝。

笔落犹如千钧弩，异科暂失韩吏部。绛帐初随吾道东，遂令小邦变齐鲁。

孔席岂是三年淹，蓬莱画阁铺牙签。他年欲数中书考，再拜祝公长不老。
都僧正既阙子中待制欲余补其位辄辞以小诗遂获免
释道潜（宋代）

佩德怀恩岂易陈，自嗟麋鹿性难驯。流年日月无多子，乞取山林放旷身。
和邵不疑校理蒲州十诗·翠楼
司马光（宋代）

条山翠气横，隐嶙秋空窄。
色楼雨初度，卷幌延佳色。
扑扑满前轩，岚光真可摘。
次张汉卿次房
赵蕃（宋代）

平生几读右丞诗，未见贤孙归去迟。
邂逅虽欣适吾愿，欲嗟人事好乖离。
乙未冬珠江饯金持甫梁文灿友人北上 其一
王学曾（明代）

二妙冲寒棹北征，那堪江上别离情。幸逢圣主询民瘼，为报疮痍尚未平。
再次韵送张守
陈造（宋代）

唾壶声里晚凉轻，风自虚徐月自倾。
诗好要从知者道，格高今识古人情。
三熏谁定分膏馥，十袭吾方守诅盟。
预恐幽居念离索，时须开卷慰愁生。
游南亭夜还叙志七十韵
柳宗元（唐代）

夙抱丘壑尚，率性恣游遨。中为吏役牵，十祀空悁劳。

外曲徇尘辙，私心寄英髦。进乏廓庙器，退非乡曲豪。

天命斯不易，鬼责将安逃。屯难果见凌，剥丧宜所遭。

神明固浩浩，众口徒嗷嗷。投迹山水地，放情咏离骚。

再怀曩岁期，容与驰轻舠.虚馆背山郭，前轩面江皋。

重叠间浦溆，逦迤驱岩嶅。积翠浮澹滟，始疑负灵鳌。

丛林留冲飙，石砾迎飞涛。旷朗天景霁，樵苏远相号。

澄潭涌沉鸥，半壁跳悬猱。鹿鸣验食野，鱼乐知观濠。

孤赏诚所悼，暂欣良足褒。留连俯棂槛，注我壶中醪。

朵颐进芰实，擢手持蟹螯。炊稻视爨鼎，脍鲜闻操刀。

野蔬盈倾筐，颇杂池沼芼.缅慕鼓枻翁，啸咏哺其糟。

退想于陵子，三咽资李螬。斯道难为偕，沉忧安所韬。

曲渚怨鸿鹄，环洲凋兰mL.暮景回西岑，北流逝滔滔。

徘徊遂昏黑，远火明连艘。木落寒山静，江空秋月高。

敛袂戒还徒，善游矜所操。趣浅戢长枻，乘深屏轻篙。

旷望援深竿，哀歌叩鸣艚。中川恣超忽，漫若翔且翱。

淹泊遂所止，野风自颾颾.涧急惊鳞奔，蹊荒饥兽嗥。

入门守拘絷，凄戚增郁陶。慕士情未忘，怀人首徒搔。

内顾乃无有，德輶甚鸿毛。名窃久自欺，食浮固云叨。

问牛悲衅钟，说彘惊临牢。永遁刀笔吏，宁期簿书曹。

中兴遂群物，裂壤分鞬櫜。岷凶既云捕，吴虏亦已鏖。

捍御盛方虎，谟明富伊咎。披山穷木禾，驾海逾蟠桃。

重来越裳雉，再返西旅獒。左右抗槐棘，纵横罗雁羔。

三辟咸肆宥，众生均覆焘。安得奉皇灵，在宥解天弢.

归诚慰松梓，陈力开蓬蒿。卜室有鄠杜，名田占沣涝。

磻溪近余基，阿城连故濠。螟蛑愿亲燎，荼堇甘自薅。

饥食期农耕，寒衣俟蚕缲。及骭足为温，满腹宁复饕。

安将蒯及菅，谁慕粱与膏。弋林驱雀鷃，渔泽从鳅鱽。

观象嘉素履，陈诗谢干旄。方托麋鹿群，敢同骐骥槽。

处贱无溷浊，固穷匪淫慆。踉跄辞束缚，悦怿换煎熬。

登年徒负版，兴役趋代鼛。目眩绝浑浑，耳喧息嘈嘈。

兹焉毕馀命，富贵非吾曹。长沙哀纠纆，汉阴嗤桔槔。

苟伸击壤情，机事息秋豪。海雾多蓊郁，越风饶腥臊。

宁唯迫魑魅，所惧齐焄藨。知罃怀褚中，范叔恋绨袍。

伊人不可期，慷慨徒忉忉。
和陈及之 其二
孙应时（宋代）

诗无彫刻未为癖，战胜纷华聊自肥。万里归期劳梦想，百年世事几从违。
渔扉
陆游（宋代）

蜻蜓浦上一渔扉，回首人间万事非。
卖药山城携鹤去，看碑野事策驴归。
偶因束带悲腰减，常为梳头感发稀。
午睡定知无客搅，曲肱闲看雨霏霏。
郑子仁生朝
项安世（宋代）

万紫千红变绿时，高门广路绣弧垂。
梅梢暗结和羹实，蚕簇初抽演綍丝。
首占夏时天已许，名喧春牓世方知。
家傅鼎甲寻常事，不比寒儒漫浪期。
招隐三章赠李洋 其二
洪咨夔（宋代）

云氯冒兮天目之趾，叠湫喷薄兮洞石齿齿。列缺正昼兮睡蛟起，可仰而扰兮浴以天河倒流之水。

子其隐乎，吾与子兮采芷。
挽故司徒侍中赠尚书令韩魏公三首
强至（宋代）

平生忠节见临危，四纪三朝报主知。
伊尹告归曾未果，子房强卧竟难支。
朝廷首配严亲飨，卤簿新排送葬仪。
泽在生民功社稷，尧文更揭墓前碑。
杂咏一百首 其六十二 素女
刘克庄（宋代）

厥初赋形貌，固已具阴阳。素问无人读，流为采战方。
送不疑知常州
司马光（宋代）

宦学不营身，京华费十春。
非贪为郡乐，意欲与民亲。
祖账青门首，归帆扬子津。
江山旧游在，烟火故乡邻。
敢惜离群阔，欣闻得吏循。
嗟余一囊米，溟负鬓丝新。
次张守韵四首
刘子翚（宋代）

泣怀三献玉，谦拒四知金。
势利焚和猛，诗书汲古深。
贵无长得意，闲有自由心。
岣嵝丹砂在，盟寒傥可寻。
次仲庸初冬即事二首 其一
裘万顷（宋代）

常岁霜天分外晴，一溪如练浸冰轮。今年风雨宁无夜，谁与溪梅作小春。
颂古三十一首
释梵琮（宋代）

举目寥寥绝点新，老来无处可安身。
曾经几度雪霜苦，话著杨花愁杀人。
金陵杂兴二百首
苏泂（宋代）

方山四面不曾圆，中有仙人号葛玄。
见说丹成浑不食，五云破洞白升天。
浣溪沙·初夏
叶小鸾（明代）

香到酴醾送晚凉，荇风轻约薄罗裳。曲阑凭遍思偏长。
自是幽罗慵卷幌，不关春色恼人肠。误他双燕未归梁。
自青原回访敏叔几不相遇
姚镛（宋代）

晓汲三泉洗砚回，要看奇石立苍苔。骑驴应为寻诗出，放鹤还知有客来。

一井清寒宜茗饮，千林黄落独梅开。他时老圃如能学，只乞山中橘本栽。
满庭芳·般般识破
马钰（金朝）

般般识破，物物难惑。自然安魂定魄。视听如聋如瞽，绝尽声色。定心逍遥自在，没家缘、恩爱系勒。无为作，乞残馀度日，无耻无格。游历恣情坦荡，似孤云野鹤，有谁管得。不羡荣华富贵，革车三百。终日澄心遣欲，觉玄机、密妙易测。功行满，做十洲三岛真客。
封书
元稹（唐代）

鹤台南望白云关，城市犹存暂一还。

书出步虚三百韵，蕊珠文字在人间。
留题鉴远楼三首
李弥逊（宋代）

表里江山面面来，秋风此日偶徘徊。
尘埃阅心心如鉴，一到江楼眼为开。
山居午睡起弄花三首
杨万里（宋代）

五年出仕喜还家，双桂成阴不阙些。
午睡起来无理会，银盆清水弄荷花。
怀洞庭
齐己（唐代）

忆过巴陵岁，无人问去留。中宵满湖月，独自在僧楼。

渔父真闲唱，灵均是谩愁。今来欲长往，谁借木兰舟。
九日写怀 其五
邹智（明代）

东邻有醇酒，可以浇清愁。苍生倚大臣，不必书生忧。
咏史
陈普（宋代）

凤麟自古待明时，虮虱何堪论是非。可是首阳可埋骨，争知人怨首阳希。
竹下赏花戏作花竹吟效连珠体 其二
李之世（明代）

花坛竹屿细评章，竹有君兮花有王。花似含香供竹笑，竹宜输粉助花妆。

不缘竹泪溅花落，刚睹花神对竹狂。携得花茵和竹榻，看花看竹醉馀觞。
贤者之孝二百四十首·白华孝子
林同（宋代）

廉耻有微缺，须知孝未纯。
白华何所似，所似皎然身。
家书不至自嘲
董嗣杲（宋代）

客愁难遏鬓华添，昼寝醒来饱黑甜。
春雨褪花粘藓屐，晚风吹黑入芦帘。
自知阙下家书断，不过城南卜肆占。
萧散形骸天分定，江城惟有醉厌厌。
阙题
徐汝栻（明代）

莫问武陵可易寻，行行遥望隔云林。桃花流水无人问，一路仙源信几深。
熟食日示宗文、宗武
杜甫（唐代）

消渴游江汉，羁栖尚甲兵。几年逢熟食，万里逼清明。

松柏邛山路，风花白帝城。汝曹催我老，回首泪纵横。
幽趣十二首 其十一
郑刚中（宋代）

幽趣无人会，闲中见物天。绿虚甘露结，红皱水晶圆。

倒孕潜资化，成行出暮膻。寰中无巨细，动静各随缘。
天津桥
周彦夫（宋代）

下车聊复问何如，尚忆重来四纪馀。
钟阜秦淮俱好在，只怜双纪自萧疏。
联镖去作蒋山游，路转天津绕御沟。
忽作故都禾黍恨，洛阳宫殿锁千秋。
答李仲明仍用锄字韵
李流谦（宋代）

月白星稀后，歌残雅奏初。
剽闻先破胆，欲见疾开书。
孔翠仙毛烂，珊瑚海树疎。
好诗如好画，黑瘦未容锄。
十二月十一日雷电有作
刘敞（宋代）

今兹方隆冬，阳春尚宜少。何忽雷早闻，因之电争曜。

砰轰非常雷，䃸磹通夕照。号令无乃乖，灾祥谅谁召。

吾闻玉女戏，独得天公笑。此理正应尔，君毋强讥诮。
咏雷句
李晔（唐代）

只解劈牛兼劈树，不能诛恶与诛凶。
归宗山籁一百四首 其三十五
释函是（明代）

山远有猿噭，溪深无水声。夜来云际火，照见古湓城。

微月入林浅，归鸦到树轻。心间纡暝色，含盼不胜情。
汴岸置酒赠黄十七
黄庭坚（宋代）

元丰三年授太和发汴京作。

吾宗端居丛百忧，长歌劝之肯出游。
黄流不解涴明月，碧树为我生凉秋。
初平群羊置莫问，叔度千顷醉即休。
谁倚柁楼吹玉笛，斗杓寒挂屋山头。
孟守寄诗卷于斯远
韩淲（宋代）

人言诏节忙，我觉诗卷暇。寄之章丘深，何其相慰藉。

使君真不凡，往往凌鲍谢。传观俗眼惊，幽怀语寒夜。
送胡庭美解成都筦库赴凤州学宫
史尧弼（宋代）

署鼓冬冬大府辟，敛板争趋后先入。
归来坐曹吏接肘，簿领埋头课铢粒。
学宫柳摇昼日长，清风卷舒编简香。
纷纷燕雀稻粱急，往听鸑鷟鸣岐阳。
过桃花寺怀东叟
释道璨（宋代）

主人去后客来过，丹灶重重锁薜萝。
满院碧桃花寂寞，春风不似旧时多。
水调歌头（和南剑薛倅）
曾觌（宋代）

长乐富山水，杖屦足追游。故人千里，西望双剑黯回眸。多谢扁舟乘兴，慰我天涯羁思，何必羡封侯。暮雨疏帘卷，爽气飒如秋。

送征鸿，浮大白，倚危楼。参横月落，耿耿河汉近人流。堪叹人生离合，后日征鞍西去，别语却从头。老矣江边路，清兴漫悠悠。
贯道
邹浩（宋代）

沈冥谁复似当时，九陌尘中偶得之。洁己已能成玉雪，为人犹自作蓍龟。

门前车马喧喧过，室内乾坤默默知。一语不随人事变，与君陈阔岂无期。
天冠山二十八首 其五 长廊岩
王士熙（元代）

谁谓山中险，长廊亦晏然。花开春雨足，月落山人眠。
句
陈尧佐（宋代）

供帐开天苑，传呼度国门。
崇福宫祷雨
李昌祺（明代）

清晓戒徒御，祷雨谒道宫。焚香古帝前，拜跽肃以恭。

因之感兴亡，华构久已空。尚有敕赐碑，狼藉蔓草中。

慨想宋全盛，銮舆屡游从。名臣领祠职，列辟俨睟容。

运往物随改，伟观难再逢。登临睇烟霞，颇惬眺望悰。

迟回不能去，树杪来长风。
玉华仙子歌
李康成（唐代）

紫阳仙子名玉华，珠盘承露饵丹砂。转态凝情五云里，

娇颜千丹芙蓉花。紫阳彩女矜无数，遥见玉华皆掩嫭。

高堂初日不成妍，洛渚流风徒自怜。璇阶霓绮阁，

碧题霜罗幕。仙娥桂树长自春，王母桃花未尝落。

上元夫人宾上清，深宫寂历厌层城。解佩空怜郑交甫，

吹箫不逐许飞琼。溶溶紫庭步，渺渺瀛台路。

兰陵贵士谢相逢，济北风生尚回顾。沧洲傲吏爱金丹，

清心回望云之端。羽盖霓裳一相识，传情写念长无极。

长无极，永相随。攀霄历金阙，弄影下瑶池。

夕宿紫府云母帐，朝餐玄圃昆仑芝。不学兰香中道绝，

却教青鸟报相思。
歌者十二首
司空图（唐代）

追逐翻嫌傍管弦，金钗击节自当筵。

风霜一夜燕鸿断，唱作江南袚禊天。

玉树花飘凤失栖，一声初压管弦低。

清回烦暑成潇洒，艳逐寒云变惨凄。

十斛明珠亦易拚，欲兼人艺古来难。

五云合是新声染，熔作琼浆洒露盘。

不似新声唱亦新，旋调玉管旋生春。

愁肠隔断珠帘外，只为今宵共听人。

十年逃难别云林，暂辍狂歌且听琴。

转觉淡交言有味，此声知是古人心。

五柳先生自识微，无言共笑手空挥。

胸中免被风波挠，肯为螳螂动杀机。

风霜寒水旅人心，几处笙歌绣户深。

分泊一场云散后，未胜初夜便听琴。

自怜眼暗难求药，莫恨花繁便有风。

桃李更开须强看，明年兼恐听歌聋。

白云深处寄生涯，岁暮生情赖此花。

蜂蝶绕来忙绕袖，似知教折送邻家。

重九仍重岁渐阑，强开病眼更登攀。

年年认得酣歌处，犹恐招魂葬故山。

绕壁依稀认写真，更须粉绘饰羸身。

凄凉不道身无寿，九日还无旧会人。

鹤氅花香搭槿篱，枕前蛩迸酒醒时。

夕阳似照陶家菊，黄蝶无穷压故枝。
寄张学士
陈师道（宋代）

湖海三年别，谯徐一日间。
经时犹未见，凡事信多艰。
理极那须说，情生不自还。
从来阙声问，相见若为颜。
月下留丹灶（有序）
司空图（唐代）

月下留丹灶，坛边树羽衣。异香人不觉，残夜鹤分飞。
朝会初元盛，蓬瀛旧侣稀。瑶函真迹在，妖魅敢扬威。
三虎行
方岳（宋代）

黄茅惨惨天欲雨，老乌查查路幽阻。
田家止予且勿行，前有南山白额虎。
一母三足其名彪，两子从之力俱武。
西邻昨暮樵不归，欲觅残骸无处所。
日未昏黑深掩关，毛发为竖心悲酸，
客子岂知行路难。打门声急谁氏子，
束蕴乞火霜风寒。劝渠且宿不敢住，
袒而示我催租瘢。呜呼李广不生周处死，
负子渡河何日是。
拟沈下贤
李商隐（唐代）

千二百轻鸾，春衫瘦著宽。倚风行稍急，含雪语应寒。

带火遗金斗，兼珠碎玉盘。河阳看花过，曾不问潘安。
阒月廿九日芳洲寄绿萼梅一枝诗二首次韵为谢 其二
徐瑞（宋代）

鹤背从来不载钱，老梅风雪是忘年。春风若肯留相待，定趁湾头水上船。
游鹤泾田舍过黄耳祠
顾清（明代）

山灵应道我归来，一径新添雨后苔。
高柳直从江路见，细花还后竹丛开。
百年天际云千变，万事林间酒一杯。
记得吾家老开府，当年曾劝陆郎回。
石床
郭元灏（清代）

雨细飘新簟，云深护石床。半亭吹落叶，一枕纳微凉。

林鸟依依倦，岩花寂寂香。支公遗麈在，明月下方塘。
宿灵岩 其一
韦骧（宋代）

坐邑传闻此岩好，心疑好事张浮辞。及来胜境穷游览，却悟前言有漏遗。

触石烟云如障俗，倚崖殿阁半乘危。自嗟吏治多牵制，祇作清虚一宿期。
云月歌 其一
郭祥正（宋代）

白云微散月华生，月下白云和月明。白云犹解背人去，明月只知随我行。

我行不停月未落，心期白云出寥廓。披云揖月邀嫦娥，愿携素手濯银河。
秋日杂兴二首
谢隽伯（宋代）

西风运金气，万籁含商声。
寒蛩亦何为，微音最凄清。
幽人倦长亦，拊枕难为情。
朱门沸歌钟，醉卧鸳鸯屏。
晨鸡唤不醒，况乃闻蛩鸣。
蛩声自酸栖，赖有幽人听。
病起
王安石（宋代）

稚金敷新凉，老火灺残浊。
桃枝暖淟涊，散发曦晓捉。
烦痾脱然愈，静若遗身觉。
移榻欹独眠，欣佳恐难数。
句
陈童登（宋代）

秋风道上谁青眼，夜雪灯前自白头。
东原别歌者周郎
徐熥（明代）

缥缈尊前一曲歌，相逢其奈别离何。数声残角霜天晓，马首无情幽怨多。
樊川
李宗渭（清代）

司勋去已久，零落野人家。一夜杜陵雨，满村山杏花。

鬓丝天共老，归思客长嗟。蹋草行吟遍，樊川春日斜。
玉楼春 其十
程颂万（清代）

花开未老人年少。顷刻光阴都过了。坐来虽近远如天，天若有过天亦老。

人将红粉争花好。春色只宜长恨少。寻思还有旧家心，老去风过应不到。
仆射相公以望重位高识分知足因书台抱遽成雅
李至（宋代）

霜毛种种已难簪，圣代归田又未甘。
今日忝尘何啻足，昔年贫贱尽曾谙。
图书府里闲堪爱，骚雅门中乐自躭。
唯恨病来春枉过，花前辜负旧醺酣。
送李绣衣督学
商辂（明代）

台端久矣著蜚声，衔命新从冀北行。政教已看归掌握，师生深喜得宗盟。

轺车到处秋风冷，藻鉴悬时夜月明。收拾栋梁应有待，好抒忠赤答升平。
登西灵塔
陈润（唐代）

塔庙出招提，登临碧海西。不知人意远，渐觉鸟飞低。

稍与云霞近，如将日月齐。迁乔未得意，徒欲蹑云梯。
急雨
方回（元代）

极热方亭午，浓阴忽半空。
众蝉暗急雨，独鹞攧高风。
过湿蔬争绿，矜晴果骤红。
树凉宜就饮，残滴入樽中。
暮春即事
李源道（元代）

垂柳阴阴雪拥沙，残阳淡淡水明霞。夜来枕上初闻雨，今日枝头不见花。

啼鸟已传春去信，狂蜂犹趁晚来衙。柴门尽日无人到，读罢《离骚》更煮茶。
虞城病中遣怀
毕仲游（宋代）

本作看书室，翻成捣药堂。心违经岁月，病久怯风霜。

未数囊中帙，先论肘后方。喜闻临贺守，鼓枻过湘江。
清平乐（赠云麓麓道人）
张炎（宋代）

□□不了。都被红尘老。一粒粟中休道好。弱水竟通蓬岛。

孤云漂泊难寻。如今却在□□。莫趁清风出岫，此中方是无心。
山居四首 其二
释元肇（宋代）

欲向西山学采薇，可怜身瘦得名肥。天边多少能鸣雁，不到衡阳不肯归。
次韵田园居
方岳（宋代）

带郭林塘尽可居，秫田虽少不如归。
荒烟五亩竹中半，明月一间山四围。
草卧夕阳牛犊健，菊留秋色蟹螯肥。
园翁溪友过从惯，怕有人来莫掩扉。
衡阳道间
李曾伯（宋代）

风著征裘层晚寒，一番春事在征鞍。
羞听后骑鸣笳鼓，赢得儿童夹道看。
桃花源
曾巩（宋代）

来时秋不见桃花，空树寒泉泻石涯。
争得时人见鸾凤，不教身去忆烟霞。
木兰花（饯别王元渤赴吉州）
刘一止（宋代）

桂香台上秋风袅。鸭绿溪前离思渺。一卮芳醑细深倾，听尽阳关须醉倒。

政成早晚传温诏。莫恋江城歌吹绕。明年身到凤池边，重看春波生故沼。
挽李司谏
陈杰（宋代）

论建关时大，几微犯怨深。
功名归厚福，岁月老初心。
自以无前剑，那知不鼓琴。
空留忠愤在，斜月暮云阴。
展江亭海棠四首
韩维（宋代）

占尽人间丽与华，白头判得醉流霞。
谁将法锦翻新样，红绿装成遍地花。
绝句
冯坦（宋代）

向晚闲行步夕阳，归来松迳已昏黄。
隔林风度钟声细，认得庵中炷夜香。
西江月·释氏禅经律论
牧常晁（元代）

释氏禅经律论，儒家传记诗书。老君三六部真符。止论一心两老。了得一明心地，诸余土苴何须。忘形忘气总归虚。到此实非譬喻。
阮希圣新轩即席兼呈同会君仪温老三首 其二
郭祥正（宋代）

海边邂逅禁烟时，选胜携壶不可迟。日射山光如琥珀，水涵天可似琉璃。

蝶随柳絮翻罗幕，人并桃花映竹篱。却忆绿槐阴下坐，曾寻宫叶为题诗。
挽卫山斋
黄庚（元代）

武公后裔有仍孙，德望才名世所尊。
拟向山中专注易，忽传地下趣修文。
月楼不复赓诗句，春阁犹思共酒樽。
痛恨死生千古隔，西风吹泪湿秋云。
和文与可洋州园亭三十咏 其二十六 野人庐
苏辙（宋代）

野人三四家，桑麻足生意。试与叩柴荆，言辞应有味。
南游不遇过交甫遗佩处戏题
纪坤（明代）

想像精灵隔淼漫，暮云深处佩珊珊。明珠价贵知难赠，但乞神仙一面看。
平南将
耶律铸（宋代）

江淮平圮裂，原不事梯冲。锐气吞坚阵，威声挫战锋。

高昂地上虎，王浚水中龙。讵可同年语，论功与定封。
人家
张耒（宋代）

人家依古木，鸡犬乱山深。
积雪暗犹壮，寒云晚易阴。
断荷欹冻水，孤月战风林。
稍稍栖乌定，饥啼何处禽。
贤者之孝二百四十首·张霸
林同（宋代）

幼也知孝让，居然合礼仪。
休疑汝尚小，须信我饶为。
乱后得蔡伯宽诗闻其失偶
黎景义（明代）

戎燹三秋雁不飞，邮筒天外忽来归。愁怀暂慰生离别，故业遐看半是非。

云咽独音悽凤管，月明单影卧牛衣。便期雪棹齐相觅，共醉江楼倚落晖。
水调歌头
卢炳（宋代）

富贵本何物，底用苦趋奔。都为造物娱弄，人事覆来翻。须索高抬目力，觑破只同儿戏，不必更重论。但愿吾长健，赢得日加飧。

衣轻裘，乘驷马，驾高轩。算来荣耀，终输渔叟钓江村。休叹谋身太拙，未必折腰便是，炙手几曾温。清议不可辱，千古要长存。
游韶石
祖无择（宋代）

纯音何寂寞，秀色自崔嵬。
岩草遗箫在，溪禽学凤来。
余希探禹穴，人似畏轩台。
登眺秋风里，烦襟尽日开。
钱塘渡口
施肩吾（唐代）

天堑茫茫连沃焦，秦皇何事不安桥。

钱塘渡口无钱纳，已失西兴两信潮。
忆王孙·天涯随梦草青青
沈宜修（明代）

天涯随梦草青青，柳色遥遮长短亭。枝上黄鹂怨落英。远山横，不尽飞云自在行。
奉和鲁望闲居杂题五首。好诗景
皮日休（唐代）

青盘香露倾荷女，子墨风流更不言。

寺寺云萝堪度日，京尘到死扑侯门。
簪屣
周邠（宋代）

堂上歌声想遏云，玉人休整碧纱裙。妆残粉落胭脂晕，饮剧杯深琥珀纹。

簪屣定知高楚客，笑谈应好却秦军。莫辞上马玉山倒，已是迟留至夜分。
和宗秀才惠诗七首
廖行之（宋代）

平生南岳望重湖，烟霭苍茫认有无。
可是能来访苗俗，只今风化已唐虞。
念佛三昧诗
释遵式（宋代）

万感外形骸，俨然虚堂寂。
明毫冠群彩，幽神资始绩。
妙象非夙预，俗览岂良觌。
析之会入微，清玩心无怿。
写画赠古景脩
沈周（明代）

诚斋古君子，肥遁乐丘园。古姓仍古心，心古古道存。

簪组知束缚，自畏及儿孙。野兴时小酌，鸣琴侑匏尊。

或挟种树书，兀坐苍松根。斋中不尚画，青山待开门。

而我遗此幛，无乃辽东豚。把之但微笑，嗒然无一言。
讲经台
刘介龄（明代）

高台天畔白云关，蹑磴凌虚试一攀。寂寂讲经人去也，空馀清梵落人间。
九吟诗·清音
吴昌裔（宋代）

山出涓寒一道泉，昱声落涧玉铮然。
辘轳引上泥丸顶，便是人间料脚仙。
渔家傲
欧阳修（宋代）

腊月年光如激浪。冻云欲折寒要向。谢女雪诗真绝唱。无比况。长堤柳絮飞来往。

便好开尊夸酒量。酒阑莫遣笙歌放。此去青春都一饷。休怅望。瑶林即日堪寻访。
送崔员外入秦因访故园
岑参（唐代）

欲谒明光殿，先趋建礼门。仙郎去得意，亚相正承恩。

竹里巴山道，花间汉水源。凭将两行泪，为访邵平园。
金陵废宫
梁栋（宋代）

六代俄然又一唐，青山坐阅几兴亡。
心知江左非王业，口说中兴是帝乡。
落日有时登北固，春风吹梦过钱塘。
荆坟桧宅依然在，留与乌衣话短长。
题江南
韩淲（宋代）

邂逅江南景，萧萧小桂丛。不知春已过，常得晚能同。

冉冉尘寰偪，劳劳色界空。飞潜与幽显，同是一樊笼。
药洲
吴兰修（清代）

霸王忽欲求长生，磊石湖上为蓬瀛。尽种琼芝与瑶草，氤氲花药春冥冥。

珠阑四面香为幄，炉火自青湖水绿。昼长时唤美人来，曼声细度游仙曲。

胡子衣轻爱六铢，紫霞冉冉吹罗襦。却将尘事劳仙姥，从此官家称大夫。

阿谁膝上能多记，特敕琼仙领外事。六宫内使皆天人，免死还闻拜恩赐。

忽报西头起阵云，干城全倚郭监军。可怜烽火连宫禁，犹自梅檀吁鬼神。

浮家几日劳装束，说与仙人应痛哭。刘郎下马作降王，乐范乘舟学徐福。
按覆后归睦州，赠苗侍御
刘长卿（唐代）

地远心难达，天高谤易成。羊肠留覆辙，虎口脱馀生。

直氏偷金留，于家决狱明。一言知己重，片议杀身轻。

日下人谁忆，天涯客独行。年光销蹇步，秋气入衰情。

建德知何在，长江问去程。孤舟百口渡，万里一猿声。

落日开乡路，空山向郡城。岂令冤气积，千古在长平。
再访左卿居九条胡同门临石井 其一
王彦泓（明代）

欢筵散后剩无聊，淡日庭阴雪未消。买笑敢云非措大，送愁无奈是茶娇。

萧疏客从才三骑，曲折胡同到九条。望见井床私怅望，莫应愁减丽华腰。
送惠县丞归阳羡
叶适（宋代）

我在水心南岸村，寻常风景不堪论。
等於天壤中间住，草醉花迷共记存。
接待
释法薰（宋代）

满甑熟炊无米饭，半途长接不来人。
但持此语诸方去，博得知音一笑新。
满路花（仙吕）
周邦彦（宋代）

金花落烬灯，银砾鸣窗雪。夜深微漏断，行人绝。风扉不定，竹圃琅玕折。玉人新间阔。著甚情悰，更当恁地时节。

无言欹枕，帐底流清血。愁如春后絮，来相接。知他那里，争信人心切。除共天公说。不成也还，似伊无个分别。
绍兴以后祀五方帝六十首
佚名（隋代）

十月纳禾，民务藏盖。
不有神休，民罔攸赖。
孟冬之吉，礼生不昧。
神降百祥，昭著蓍蔡。
香山寺
刘克庄（宋代）

佛废何关儒者事，要知开创亦辛勤。
居人公拆纯椤柱，巨室深藏旧记文。
钟已毁楼移出寺，石犹镌字徒为坟。
吾诗句句通阴骘，安得檀那子细闻。
句
杨信祖（宋代）

共约城南方。
思念伯夔不已因寄怀君任、梅泉君任
陈曾寿（清代）

霸才沉寂无王猛，豪气摧残老计东。友似倾城难再得，士当负俗分奇穷。

燕莺弦上百千语，桃李尊前一再风。泼眼春光浑似梦，行吟惘惘与谁同。
次韵刘先生送行并令诸友及子侄同赋
赵蕃（宋代）

斗食缀散吏，幽栖还故山。
平生读书志，欠此历年闲。
马倦政长路，鹭饥方浅弯。
吾师与吾友，高处若为攀。
咏史 其二 王猛
陈普（宋代）

一奋冲天跨六州，生前天已怒旄头。开何有意容王猛，肯使鱼羊食不留。
咏史
徐铉（宋代）

京洛多权豪，游服相随。
青牛中甸车，白马连环羁。
珩佩竞照耀，绅组旧参差。
驺鸣行人驻，倏若流风驰。
名园不问主，下辇辄失嬉。
秦官锡雕盘，光禄假羽巵。
侏儒善为优，邯鄣有名姬。
坐客应馀论，雇眄成恩私。
卤簿留国门，谁何不敢讥。
归业卧华堂，琐窗承文楣。
武夫莹庭阶，壁珰攒荣题。
列烛正晶荧，喷香常逶迤。
明朝入君门，密侍白玉墀。
开言迎合旨，群公默无为。
乍请考工地，亦拜床下儿。
吹嘘枯稊生，指雇千钧移。
回瞻狥名士，猿介尔何施。
朱云折槛去，梅福弃官归。
寂寞扬子云，口吃不能辞。
著书述圣道，徒许俗人嗤。
汉室已久坏，往事垂于兹。
眇然千载下，慷慨有馀悲。
送姚合员外赴金州
方干（唐代）

受诏从华省，开旗发帝州。野烟新驿曙，残照古山秋。

树势连巴没，江声入楚流。唯应化行后，吟句上闲楼。
梁州对雨，怀麹二秀才，便呈麹大判官，时疾
岑参（唐代）

江上云气黑，山旱山昨夜雷。水恶平明飞，雨从嶓冢来。
濛濛随恶过，萧飒鸣庭槐。隔帘湿衣巾，当暑凉幽斋。
麹生住相近，言语阻且乖。卧疾不见人，午时门始开。
终日看本草，药苗满前阶。兄弟早有名，甲科皆秀才。
二人事慈母，不弱古老莱。昨叹携手迟，未尽平生怀。
爱君有佳句，一日吟几回。
西岩寺六题 其四 定心塔
郭祥正（宋代）

一塔倚云根，他山面面新。不须惊崄绝，自有定心人。
山居诗
释延寿（宋代）

万事从来只自招，巡危由己路非遥。
笙歌韵裹花先落，松桧枝闲云未消。
数下磬声孤月夜，一炉香翥白云朝。
谁人会我高楼意，门掩空庭思寂廖。
和忆弟妹
赵希逢（宋代）

行行吊影建溪南，举眼何人共急难。
同气蜂飞缘蜜剖，群奸蚋聚为醯酸。
荆山那得枝和合，豆泣堪伤肉自剜。
杜老固知怀弟妹，醉愁想更忆长安。
松风亭四首 其二
曾几（宋代）

客至引幽步，步及松风亭。问亭何当作，笑视何足听。

俗论鬨蛙黾，市声殷雷霆。时来一洗耳，两眼为君青。
中伏离襄极热老母为动念既行日有微
彭汝砺（宋代）

浮生处处托慈云，大热清凉一变新。愿力更能为法雨，欲令四海总无尘。
九龙帐歌
佚名（唐代）

谁谓九龙帐，惟贮一归郎。
閒吟
章甫（宋代）

梅花白尽柳初黄，春未平分日已长。
老眼明边湖水绿，閒愁来处楚山苍。
高吟且喜诗无病，痛饮方知酒有肠。
南北故人强健否，谁知旅鬓欲秋霜。
送友之石龙
林景英（宋代）

一杯渭酒劝诗豪，杨柳西风拂去袍。
行路正当金虎壮，登云不惮石龙高。
水悬岩白惊残雪，日漾溪红认落桃。
记取奚囊新句得，月三四幅寄东皋。
仙人岩即事
俞德邻（宋代）

夕阳隔溪明薜萝，数峰溪畔青嵯峨。层霄彷佛相荡摩，溪流汹涌通银河。

金支翠旗飐山阿，风传雾乐锵銮鉌。云封岩窦生灵禾，仙灵蜕久留仙艖。

弈枰丹灶斲月柯，洼尊土缶石臼磨。苔剜藓刻千岁过，护以鬼物烦撝诃。

溪南溪北夔罔多，鲩鲂鳣鲔蛟鼋鼍。雷声吭磕涷雨𩃱，仙筇九节扶下坡。

红妆半醉谁娇娥，容颜二八细马驮。下马避雨吴歈歌，兰麝馥郁飘绮罗。

灵箫学道蠲烦痾，湘浦解佩声瑳瑳。双成饮罢鸣云和，蓝桥一醉朱颜酡。

扶桑旸谷同碧涡，玄书宝文传岂讹。浮生百岁如飞梭，当欢不欢奈老何。
烛铭
傅咸（魏晋）

煌煌丹烛，焰焰飞光。取则景龙，拟象扶桑。照彼幽夜，炳若朝阳。

焚形鉴世，无隐不彰。
九日言怀
华岳（宋代）

凄凄天气间炎凉，破帽翻风客斗狂。
酒味暗消黄蕊辣，雁声唤得菊花香。
三京昔拟恢同轨，九日今犹客异乡。
更仗阿谁上沙漠，为予申意郭汾阳。
陟屺轩
林弼（明代）

朱君纯孝人，宦游古丰水。有母在高堂，鹤发垂两耳。

海云天一方，家山地千里。水湄开小轩，日夕歌陟屺。

哑哑夜啼乌，返哺故林里。眷惟寸草心，效报将曷已。

显扬实大孝，温凊乃常理。愿言鸾诰荣，千载光信史。
夜宿江上
王炎（宋代）

夜宿江边芦苇丛，江流浩浩吼天风。
西南阙月淡无色，拥衲不眠听塞鸿。
水调歌头（和吴鹤林舍人送杨帅韵）
李曾伯（宋代）

万里长淮北，青是汉时山。几年壁垒相望，高枕度春闲。不道草庐家杰，手袖伊吾长剑，驰志在楼兰。钟鼓令秋肃，毡罽胆冰寒。

诗书帅，金横带，玉为鞍。天生如结数辈，虏岂易江南。京索成皋此际，东郭韩卢俱困，故老正争看。琳檄未能草，冯铗直空弹。
书院杂咏 芭蕉
王十朋（宋代）

草木一般雨，芭蕉声独多。主人栽未足，其奈客愁何。
句
剧燕（唐代）

秪向国门安四海，不离乡井拜三公。
祀事不可黩一首
杨弘道（元代）

祀事不可黩，客频造灵祠。拜跪膝成疮，堪笑还堪悲。

问之默无语，良久方致词。有身处人间，鬼神畴能知。

固当求之人，余亦尝求之。千求不首肯，万求不俛眉。

违理而妄求，闭拒固其宜。奈何非妄求，闭拒常如斯。

且复祈冥冥，聊以慰所思。言绝仰面哭，涕泗纵横垂。
石惠叔以石斛为贶因笔赋诗
张孝祥（宋代）

截得苍山一段秋，千峰万壑翠光浮。虚堂百尺琉璃簟，对此真堪作卧游。
赠宾峰号
尹瑾（明代）

莲花开并五云头，日与高人结素游。风月静连尘外榻，画图青素海边楼。

镐京陵阜陪同宴，唐室蓬瀛宠贵侯。自古有情犹喜好，几多仁寿得同俦。
山海关
吕履恒（清代）

天际重关虎豹扃，前瞻云树尚冥冥。山馀落日千峰紫，海泻遥空一气青。

汉塞烽烟亭甓坏，秦城膏血土花腥。漫吟碣石东临句，绝代雄才敢乞灵。
送方元相还郊居
周紫芝（宋代）

云从南山来，邂逅成一雨。秋风忽吹散，霢霂不到土。

出固初何忽，归亦乃其所。但恨山中人，吊影无谁语。

笑口曾未开，语离遽如许。到家应重阳，精蕊亦已吐。

长衫随父老，社瓮酌田祖。悠悠卧黄云，坎坎击醉鼓。

人生行乐耳，何必浪自苦。恨我系微官，何由共鸡黍。
丰乐楼初成
陈允平（宋代）

红尘飞不到阑干，十二朱帘卷暮寒。
上苑莺啼花木暗，六桥人散水云宽。
春风玉佩骖黄鹤，夜月琼箫驻紫鸾。
檐外青青杨柳色，几回曾向画船看。
天育二老禅惠示经佛偈答以十诗 其十
郑清之（宋代）

生老年来病已深，灸瘢着艾复难禁。六根四大元无有，何处求师下一针。
好得近·春信到梅梢
佚名（宋代）

春信到梅梢，欲雪又还晴早。趁得绣衣初度，作霜天清晓。乡来得直有天知，行拜玉皇诏。稳上神仙官府，听履声云杪。
赞胡家
宋真宗（宋代）

一门三刺史，四代五尚书。
他族未闻有，朕今止见胡。
扑蝴蝶近
吕渭老（宋代）

分钗绾髻，洞府难分手。离觞短阕，啼痕冰舞袖。马嘶霜滑，桥横路转，人依古柳。晓色渐分星斗。

怎分剖。心儿一似，倾入离愁万千斗。垂鞭伫立，伤心还病酒。十年梦里婵娟，二月花中豆蔻。春风为谁依旧。
张次公太博归阆中
文同（宋代）

制诏频来试玉京，清途犹自滞豪英。
策高三道竟何用，恩拜二亲方尔荣。
嵇阮襟怀终旷达，仪秦才术本纵横。
阆中胜事知无限，且向城南烂漫行。
题颜持约画四小景 梅村欲晓
王安中（宋代）

暗射霏霏逆鼻，荒鸡喔喔号村。万里客行憀慄，玉颜破雾相温。
早行述怀
华岳（宋代）

归心夜半已飞扬，唤仆吹灯促晓妆。
鸡翅拍斜茅店月，马蹄剜破板桥霜。
二陵万里埋荆棘，十庙百年生稻梁。
安得有臣如祖逖，慨然击楫誓江长。
王仙坛
林杰（唐代）

羽客已登仙路去，丹炉草木尽凋残。

不知千载归何日，空使时人扫旧坛。
重修赵清献公祠诗以落成
宗源瀚（清代）

衢山苍苍衢水碧，四千年中一瑰硕。东南已遍昆明灰，太末犹余丞相柏。

赣州祀自咸淳始，莲花一祠傍珂里。血食当时已如此，况更百世月在水。

拱辰门外瓴甓荒，入城两徙钟楼旁。先后郡守屡修葺，灵旗飒飒飘虚堂。

我来肃拜值兵后，祠孙零落祠摧垢。丹雘群分清俸钱，蕉荔新酾石室酒。

神之来兮风穆清，如听琴韵声和平。神之去兮动云幕，翩翩疑有横江鹤。

迎神送神我作歌，公傥被发来相过。思公治郡妙宽猛，古今相去何其多。

三衢人士汲修绠，标表从公发深省。爱直多应愧长官，孝弟真宜式乡井。

仁言利溥章疏醇，宽全君子排小人。力为朝廷惜元气，岂以铁面矜龂龂。

十卷遗书后人守，梨枣修完垂不朽。墓门更拟砻丰碑，重刻髯苏字如斗。
两鹤行
吕本中（宋代）

西风引湖光，上与月色乱。化为两白鹤，飞来洞庭岸。

洞庭无网罗，两鹤愿为伴。鸣声既清好，羽翼又璀璨。

一鹤飞上天，久厌俗眼玩。一鹤不能飞，摧颓自悲叹。

三年望绝壁，念汝肠已断。昔既薄恩情，今还恨霄汉。

未忍学鹪鹩，裁求一枝换。
和钱舍人水植诗
王建（唐代）

盆里盛野泉，晚鲜幽更好。初活草根浮，重生荷叶小。

多时水马出，尽日蜻蜓绕。朝早独来看，冷星沈碧晓。
咏尘咏影和敬业堂集中韵 其一
钱梦铃（清代）

一片空濛著物轻，探寻无迹听无声。从教麈尾挥难尽，聚向轮啼看不明。

总为多情生步袜，未能免俗惹冠缨。劫灰与尔长终古，东海沧桑问几更。
古意 其五
艾性夫（元代）

佳人买明镜，意重轻千金。结以双罗带，欲照荡子心。

荡子渺不归，镜影春云深。
临江仙（望庐山）
张辑（宋代）

迢递关山身历遍，烟霞胜处曾游。九江江畔系孤舟。匡庐如画里，南望插天浮。

瀑布香炉齐五老，层层爽气陵秋。何须魂梦觅瀛洲。云松终可卜，我与谪仙俦。
答括士李同二首
刘克庄（宋代）

秃翁门巷冷涔涔，僮报诗人远见寻。
微露毫芒足奇怪，少加煅见愈高深。
肯来邺下从公干，待向关中说季心。
黄秸池边需应制，劝君莫学冻蛩吟。
秋日饮王润甫夫子山庄
姚文勋（清代）

聚坐松林下，遥听远浦歌。夕阳明古树，微露引疏荷。

鸟噪暮山静，风生秋水波。扬亭容问字，呼酒兴偏多。
寄国清光长老兼示诸衲子 其三
释怀深（宋代）

聚头作相都休问，那事如何为举扬。放得肚皮沧海阔，世间无物不包藏。
句
陶弼（宋代）

人心如地少平处，天气似春无冷时。
送蓬庵梵老
王炎（宋代）

为我冲寒特地来，扁舟兴尽又须回。
相思若要问消息，早寄一枝墙角梅。
望麻姑山
鲍溶（唐代）

幽人往往怀麻姑，浮世悠悠仙景殊。

自从青鸟不堪使，更得蓬莱消息无。
酬仲咸雪霁春融偶题见寄之什
王禹偁（宋代）

琼华消散暖风来，多费阳春白雪才。
守道也知心下乐，流年争奈鬢边催。
君愁离别烟花好，我待量移翅羽开。
渐老分飞更堪惜，海棠凋尽始应回。
绮罗香（渔浦有感）
张磐（宋代）

浦月窥檐，松泉漱枕，屏里吴山何处。暗粉疏红，依旧为谁匀注。都负了、燕约莺期，更闲却、柳烟花雨。纵十分、春到邮亭，赋怀应是断肠句。

青青原上荠麦，还被东风无赖，翻成离绪。望极天西，惟有陇云江树。斜照带、一缕新愁，尽分付、暮潮归去。步闲阶、待卜心期，落花空细数。
赠永和西堂道人
朱松（宋代）

苍山抱岑寂，丈室掩虚白。道人尘机断，宇宙一西壁。

是心如焦尘，浩劫永枯寂。一句从谁闻，投老承此力。

相逢不相问，未省谁主客。咄去真俗人，胡为来役役。
颂古四首 其一
释鼎需（宋代）

入息未尝居阴界，出息何曾涉万缘。一声渔笛离南浦，依旧芦花深处眠。
久客怀故里
宋庠（宋代）

汉枌遗产接东陂，舒啸行吟失旧期。
岭上孤猿惊别久，山中芳草怨归迟。
鲋波希润宁堪待，龙断求丰忍自欺。
负郭已荒金未佩，天涯浩叹满隆墀。
送张纪善世昌致仕归乡
杨荣（明代）

鸟倦归旧林，鱼潜依故渊。物性尚如此，人道岂不然。

张君清流彦，早岁志精专。德行务脩省，问学深穷研。

一自永乐初，擢桂偕群贤。亲藩列清秩，辅导心乾乾。

清操挺松柏，岂为桃李妍。设醴眷弥厚，匡正情愈坚。

流光倏已迈，奄忽三十年。顾惟衰老至，白发已盈颠。

鹏程宜远举，素志未获宣。封章达九重，乞身返林泉。

圣情特矜悯，诏许归园田。朝出蓟门道，暮登潞河船。

鸿鹄遂远适，不为羁绊牵。迢迢闽关路，遥望渺南天。

亲宾共迎候，欢然相后先。溪山澹清旷，风月蔼无边。

壶觞适优逸，杖履惬盘旋。愿言慎调摄，寿祉永绵绵。
次韵子容池亭晚思二首 其一
周紫芝（宋代）

便到青云尚黑头，有亭莫赋二宜休。如君岂是池中物，要趁官闲作浪游。
顺德道中杂感 其一
戴粟珍（清代）

东西分跨太行孤，莽莽河山得气粗。三辅近蟠龙虎地，九边遥护帝王都。

雁门自昔饶名将，燕市如今少狗屠。扼险更兼民气劲，登车一为览皇图。
用前韵寄周光宗
王十朋（宋代）

炎凉世态可能堪，肺腑唯蒙长者谙。耐久敢忘三世好，同庚况有两家男。

我嗟风树徒悲苦，君奉庭闱备旨甘。他日相看两黄发，愿为邻舍话田蚕。
醉乡十二首 其三
郑思肖（宋代）

盎然非世境，乐意渺无垠。暖骨通仙处，寒冬能幻春。

眼空天亦小，心净月逾新。昔者李太白，于兹竟瘗身。
虎山夜泊
吴泰来（清代）

月白江气寒，秋波澹容与。征帆投远村，哀雁寻荒渚。

惟见打鱼人，隐隐烟中语。
金丹诗四十八首 其四十一
张继先（宋代）

金丹饵了骨毛轻，便觉蓬莱去有程。澄湛药炉分玉粉，凄凉气海彻三清。

昆崙宫殿年年耸，紫府楼台日日成。只此便乘云鹤驾，笑人笑我学长生。
秋景 风雨近重阳
刘辰翁（宋代）

白发惊秋晚，青云认故乡。乾坤愁老眼，风雨近重阳。

吹得沾衣愁，寒添落帽狂。未知明日是，还忆去年将。

北阙风流远，东篱世故长。无人知叔子，登览自怜伤。
宿深溪驿去广右界只一程
范成大（宋代）

北户书频到，南云雁不飞。试评骑马路，何似钓鱼矶。

击柝黄茅店，篝灯白竹扉。故园桑柘暖，亦有稻粱肥。
雷阳书事
秦观（宋代）

旧传日南郡，野女出成群。
此去尚应远，东门已如云。
蚩氓托丝布，相就通殷懃。
可怜秋胡子，不遇卓文君。
和李尚书命妓饯崔侍御
卢溵（唐代）

乌台上客紫髯公，共捧天书静境中。

桃朵不辞歌白苎，耶溪暮雨起樵风。
次韵朱乔年送山老住三峰二首
刘子翚（宋代）

平生耳裹三峰寺，况识峰头新主人。
借我一筇扶病去，月林松吹度纶巾。
移居北新桥彦质惠诗和答 其一
程公许（宋代）

束书欲去意迟迟，从此宁无一会期。客路相逢如宿契，人生难得是閒时。

虚廊过午陪行食，净院中宵共说诗。此乐何时仍共赏，底须簪佩侍彤墀。
广州江楼阻雪荅家峻山峋山
成鹫（清代）

出门多与此心违，几日浓阴半撞扉。冷榻不堪愁里坐，故山频向梦中归。

江声过雨成空润，风势兼寒入细微。南阮老来贫更甚，劳君重叠劝添衣。
杂曲歌辞。何满子
薛逢（唐代）

系马宫槐老，持怀店菊黄。故交今不见，流恨满川光。
和颜长官百咏·城市
朱继芳（宋代）

相班士女狭邪间，总把喧啾卖却闲。
人寿几何春不再，典衣沽酒强追攀。
偈颂一一二首 其五十九
释清远（宋代）

飘飘飖飖杨柳花，红红赤赤远天霞。屈屈曲曲龙门路，僻僻天天野僧家。

尚不心头怀胜解，谁能劫外算河沙。休粮方子斋兼粥，任运还乡苦涩茶。
简赠欧阳伯威二绝句
赵蕃（宋代）

三年身不到穷冈，诗友飘零半在亡。
杯里纵能谈矻矻，镜中无复鬓苍苍。
次韵隐者陈无隅二首
李弥逊（宋代）

柴门寂寂闭山光，客至供糜有二方。
谁存唐衢归魏阙，肯令五适老阌乡。
藕塘待晚对幽壑，竹院消闲近宝坊。
用舍由时姑袖手，岂无真乐在濠梁。
次韵酬尹少稷
王洋（宋代）

尹子於为文，跳弄同戏剧。
举头发天藏，俛产取地蛰。
谁谓热洛河，可使当刘秩。
挥毫射虎豹，引手唾决拾。
驭风千里空，命的一箭疾。
吾意召雷霆，已下六丁敕。
置之西昆山，歌乐华胥国。
遂令长吟哦，姓名注瑶籍。
置之风露场，不饮亦不食。
鸾鹤迎玉箫，云汉配灵匹。
雄辞水翻瓴，壮士虎挟乙。
剪裁霜月明，窥探化工密。
少留千首诗，聊示万人敌。
不然荐清庙，三欢奉寥贝。
未惊邹海涛，已过髠毂炙。
窃料充选拔，数涂当处一。
恐缘奉高堂，薪芼事朝夕。
且安颜氏瓢，未纵参军逸。
我意似了才，终难守环壁。
绝笔
谢绪（宋代）

立志平夷尚未酬，莫言心事付东流。
沦胥天下谁能救，一死千秋恨不休。
湘水不沉忠义气，淮淝自愧破秦谋。
苕溪北去通边塞，留此丹心灭虏酋。
次韵何学谕送行二首
陈造（宋代）

湖山迎客棹，触目总宜诗。
回首蓬莱近，平生汗漫期。
衰年得奇观，往事属怀思。
何日鸱夷去，扁舟共翠眉。
题石田小景
陈颀（明代）

齐女门北古塘斜，岸苇无穷杂蓼花。
此地往来应惯熟，借书常到邺侯家。
滦京杂咏一百首 其十四
杨允孚（元代）

莫道枪竿危复危，有人家住白云西。儿童采棘颠崖去，杜宇伤春尽日啼。
顾亭林访陈顾侍郎野王遗迹 其一
王廷享（清代）

海隅风物纪来真，策策探幽不厌频。浮世难逢千岁鹤，断碑如对六朝人。

沧桑几度名犹在，金紫何缘梦再亲。寂寞亭林湖畔冢，只余荒寺伴青磷。
题雪峰寺
喻良能（宋代）

兰若接闽天，登临意豁然。
楼台秋色里，钟梵暮云边。
未遂游山兴，聊为借榻眠。
白头仍捧檄，奔走只堪怜。
题同班小录
刘克庄（宋代）

犹记甲申引见，传头几度春风。
短梦听钧天乐，一生泣鼎湖弓。
周章鹤碧朝服，咫尺猩红御袍。
几号失帝陵木，霜着孤臣鬓毛。
帐殿久移南内，桥山已隔西兴。
同时谒帝评事，回首不忘茂陵。
题崇寿院
孙惟信（宋代）

未欲鞭龙上玉京，赤城来炼八霞精。
松风浩荡吹秋暑，偶到弥陀寺里行。
董端公墓
董煝（宋代）

从来正气关天地，扞禦功成死不妨。
守土忠贞唐许远，埋论节概汉张网。
麒麟高冢閒金盌，屃贔丰碑重玉堂。
旷代衣冠谁解识，令人终古泣斜阳。
送李奉议亳州判官四首
陈师道（宋代）

祁氏号外府，藏室多异书。
自公有余力，一览意何如。
为学虽日益，受益不受诬。
正须高著眼，濠梁有游鱼。
题三高亭
苏泂（宋代）

千顷飞花特地寒，又随渔艇泊苍湾。
三高问讯来何巧，趁得冰湖看雪山。
桑磐赠赵隐居
孙锐（宋代）

湖南茅屋里，避世隐墙东。瀹茗知泉味，栽桑助女工。

高歌牛背笛，稳棹艇头风。忆昔天随子，相逢乐在中。
香港感怀十首
黄遵宪（清代）

弹指楼台现，飞来何处峰？
为谁刘黎藋，遍地出芜蓉。
方丈三神地，诸侯百里封。
居然成重镇，高垒矗狼烽。
五砺
郑思肖（宋代）

宋鼎终难问，元酋莫死争。九州俱是泪，一刻不容生。

舌在身当贵，心真愿必成。但思湖海上，谁可与斯盟。
贤者之孝二百四十首·孔奋
林同（宋代）

甘同妻菜茹，极奉母珍羞。
一任时人笑，脂膏不自谋。